text: En storarena, tak! 
  17 august 2012 kl. 06.37
  Bredden og eliten i håndbold i Kolding går sammen om ønske om en storarena med plads til 5.000 tilskuere. Prisen er 13 mill. kr.
  De voldsomme stridigheder mellem eliten og bredden i Kolding IF er slut, og nu står parterne sammen om en ansøgning til Kolding Kommune på 13 millioner kroner.
  Pengene skal være med til at sikre en udvidelse af TreFor Arena, så byens opvisningshal blandt andet kan tiltrække slutspilskampe til EM i herrehåndbold i 2014. 
  Det skriver Jydskevestkysten.
  
  Ja eller nej mandag 
  Udvidelsen skal øge antallet af tilskuerpladser fra 3000 til 5000, og der er seks nye VIP-bokse og gulvplads svarende til en ekstra håndboldbane i støbeskeen.
  Dermed står Kolding også stærkere, når der skal vælges hjemmebane, hvis de aktuelle bestræbelser på at skabe en ny storklub af KIF og resterne af AG København lykkes.
  Koldings politikere tager stilling til ansøgningen på mandag, og borgmester Jørn Pedersen siger, at den vil blive positivt modtaget. lS
  